Framkvæmdastjórinn segir síst meiri niðurskurð hjá HVE í Borgarnesi Guðjón Brjánsson forstjóri Heilbrigðisstofnunar Vesturlands segir í samtali við Skessuhorn að það sé ofur eðlilegt að starfsfólki og íbúum á Vesturlandi sé brugðið við þær kröfur sem stjórnvöld gera um niðurskurð í heilbrigðisþjónustu . Vísar hann þar til ályktunar sveitarstjórnar Borgarbyggðar frá í gær og sagt var frá í frétt hér á vefnum í morgun . „ Það á við um Borgarnes eins og aðra staði . Þessar aðstæður eru okkur öllum mikil raun og gera miklar kröfur til starfsmanna sem hugsa þurfa skipulag þjónustunnar að nýju , hafa reyndar verið að því og þurfa þess áfram um sinn . Til að fyrirbyggja hugsanlegan misskilning , þá er rétt að undirstrika að við erum síður en svo að boða meiri niðurskurð í Borgarnesi en almennt gerist innan okkar víðfeðmu stofnunar , þvert á móti , “ segir Guðjón . Glímt við niðurskurð Hann segir þó að blákaldur veruleikinn blasi hinsvegar við : „ Ef við aðhöfumst ekkert strax á þessu ári verður rekstrarhalli innan stofnunarinnar að óbreyttu um 100 milljónir í árslok . Auk þess bíða 54 milljónir sem lagðar voru til hliðar en áttu að koma til niðurskurðar á þessu ári en falla á okkur á næsta ári . Þar á ofan er síðan verið að búa okkur undir 1,5% niðurskurð á fjárlögum . Þannig að viðfangsefnið gæti orðið hátt í 200 milljónir árið 2012 eða 7% af núverandi tekjum og það er talsverð glíma . Enginn þarf að láta sig dreyma um að það verði framkvæmt án þess að slíkar hremmingar hafi áhrif á þjónustuna og starfsumhverfið og það á við um allar starfseiningar HVE , þar verður enginn undanskilinn , við tökum saman á þessu . “ Vegna orða sveitarstjórnar Borgarbyggðar um að misræmis gæti í fjárveitingum til einstakra heilsugæslustöðva á starfssvæði HVE , segir Guðjón að misræmi í fjárveitingum til einstakra starfsstöðva í umdæminu byggir á nokkurra ára reiknilíkani ráðuneytisins sem sé auðvitað mannanna verk . „ Reiknilíkan þetta er umdeilanlegt en birtingarmyndin er þessi , í mörgum tilvikum skýranleg . Þar sem íbúafjöldinn er minni , þar verður kostnaður meiri ef við gerum ráð fyrir tilteknum viðbúnaði þjónustu , um það snýst málið . Ljóst var við sameiningu átta starfseininga á Vesturlandi hinn 1. janúar 2010 að þessi atriði þyrfti að stokka upp og endurstilla í samræmi við þörf á svæðinu , raunveruleg verkefni og þróun búsetu . Það hefur komið í okkar hlut að vinna að þessu skipulagi en við höfum viljað fara okkur hægt , aðstæður eru erfiðar í samfélaginu . Endurskipulag mun á næstu misserum að öllum líkindum fyrst og fremst byggjast á tilfærslu faglegrar þjónustu innan svæðisins því ekki er að vænta meira fjár til starfseminnar ef marka má umræðuna um þessar mundir . Í því sambandi eru einkum tvö fjölmennustu svæðin utan Akraness sem hafa þar forgang , þ.e. Borgarnes og Snæfellsbær . Á hvorugum þessara staða hefur komið til lækkun á árlegum rekstrargrunni frá sameiningu átta starfsstöðva í Heilbrigðisstofun Vesturlands . “ Guðjón segir að með mikilvægi heilsugæslunnar í huga hafi verið hrundið af stað sérstökum verkefnum í skipuriti HVE , þ.e. stöður sviðsstjóra lækninga og hjúkrunar á heilsugæslusviði til að standa vörð um þann þátt , vinna að uppbyggilegum málum , koma með tillögur um samræmingu þjónustunnar og umfang einstakra verkefna og skipulag þeirra . Þessi atriði séu því stöðugt til umfjöllunar . Báðir þessir aðilar sitja reyndar í Borgarnesi , segir Guðjón . Rætt við heimamenn á mánudaginn Að lokum segir Guðjón að á framkvæmdastjórnarfundi HVE í gær hafi þessi málefni enn verið til umræðu og tekin um það ákvörðun að nú væri komið að gagngerri endurskoðun starfseminnar á öllu svæðinu við áætlanagerð fyrir árið 2012 . „ Það verða faglegir stjórnendur stofnunarinnar sem leiða munu þetta verkefni , ofangreindir sviðsstjórar heilsugæslunnar og framkæmdastjórar lækninga og hjúkrunar á HVE . Tillaga þeirra fær síðan umfjöllun framkvæmdastjórnar og verður hrint í framkvæmd í samráði við ráðuneytið . Hvað varðar ályktanir úr Borgarnesi , þá mun framkvæmdastjórn HVE eiga fundi með bæði starfsmönnum HVE á staðnum og sveitarstjórn á mánudag og fara yfir öll þessi atriði og skýra það sem er í okkar valdi , “ segir Guðjón Brjánsson að endingu .